section_heading: Prometheus: The Discipline of Fire & Demise (2000. – 2001.)
paragraph_text: Članovi Emperora odlučili su raspustiti sastav ubrzo nakon objave posljednjeg, četvrtog studijskog albuma Prometheus: The Discipline of Fire & Demise. Glazbu i tekst za album u potpunosti je napisao Ihsahn. Ihsahn je kasnije izjavio: "Kad smo najavili razilaženje sastava 2001., smatrali smo da nikad više ništa nećemo učiniti s Emperorom... Takvu smo odluku donijeli i jer smo smatrali da je Emperor imao mnogo integriteta i da bismo ga trebali raspustiti u vrijeme dok smo još skladali odličnu glazbu. Tu smo odluku donijeli u duhu black metala. Budući da smo Samoth i ja krenuli različitim smjerovima, nismo vidjeli smisao u tome da nastavimo dalje. Srž sastava više nije bila potpuna." Samoth je nadopunio Ihsahnove riječi izjavivši: "Tad smo obojica imali druge prioritete kojima smo se željeli posvetiti i obojica smo smatrali da je raspuštanje Emperora najbolja stvar koju bismo mogli učiniti. Stvarno smo se željeli usredotočiti na druge stvari i smatrali smo da je to jedina ispravna stvar koju smo mogli učiniti."